SL Uradni list Evropske unije C 316/1

ŠESTO LETNO POROČILO V SKLADU Z OPERATIVNO DOLOČBO 8 PRAVIL EVROPSKE UNIJE O RAVNANJU PRI IZVOZU OROŽJA

(2004/C 316/01)

UVOD

Pravila Evropske unije o ravnanju pri izvozu orožja so bila sprejeta 8. junija 1998. Pravila predvidevajo osem meril za izvoz konvencionalnega orožja ter postopek za obveščanje o zavrnitvah, v skladu s katerim se morajo države članice posvetovati glede morebitnih odobritev predhodno zavrnjenih primerov. Pravila so v času od njihovega sprejetja občutno prispevala k usklajenosti nacionalnih politik nadzora izvoza orožja.

Šesto leto, odkar se uporabljajo Evropska pravila ravnanja, je bil pri izvajanju Pravil ponovno dosežen znaten napredek. Vrsta pomembnih novih premikov je pripomogla k nadaljnji krepitvi in širši uporabi Pravil. Ti premiki ponovno potrjujejo, da so Pravila podlaga najbolj celovitemu mednarodnemu režimu nadzora izvoza orožja. Najbolj pomemben posamičen premik je v tem pogledu pristop desetih novih držav članic k Evropski uniji 1. maja 2004. Opozoriti pa velja še na to, da so poleg novih držav članic kmalu po sprejetju Pravil leta 1998 tudi Bolgarija, Romunija, Islandija in Norveška izjavile, da delijo cilje in se pridružujejo merilom in načelom iz Pravil, ter da jim bodo ta vodilo pri njihovih nacionalnih politikah izvoza. Zatem sta se Pravilom pridružili še Kanada in Hrvaška.

V interesu preglednosti je treba opozoriti tudi na Priročnik, ključen pripomoček, v katerem so povzete vse dogovorjene usmeritve za izvajanje operativnih določb Pravil, ki je bil objavljen in se bo redno posodabljal. Priročnik naj bi v prvi vrsti uporabljali uradniki, pristojni za izdajanje izvoznih dovoljenj, na voljo pa je v okviru poglavja o Pravilih EU o ravnanju pri izvozu orožja na spletni strani „Z varnostnimi vprašanji povezan nadzor izvoza“ („Security Related Exports Controls“) v razdelku skupne zunanje in varnostne politike na spletišču Sveta (http://ue.eu.int). Priročnik ponuja širok vpogled v Pravila in v to, kako jih uporabljajo države članice.

I. PREGLED ŠESTEGA LETA IZVAJANJA PRAVIL

1. Širitev Unije

K Evropski uniji je 1. maja 2004 pristopilo deset novih držav članic, zato so se merila in postopki iz Pravil, v prvi vrsti mehanizem obveščanja in posvetovanja, začela polno uporabljati tudi zanje. Zaradi tega je pričakovati, da se bo število zavrnitev in posvetovanj, ki je bilo visoko že v zadnjih šestih letih, še povečalo, dialog med državami članicami v zvezi z razlaganjem Pravil pa bo nedvomno še bolj živahen. To bo prispevalo k nadaljnjemu zbliževanju politik in postopkov pri izvozu orožja, ki se uporabljajo v 25 državah članicah. Tiste nove države članice, ki so to lahko storile, so predložile podatke o svoji prodaji orožja za leto 2003, kar je razvidno iz preglednic v tem poročilu.

2. Pregled Pravil o ravnanju

Pomembna novost v zvezi s Pravili o ravnanju v letu 2004 je bil njihov pregled, in sicer prvi od leta 1998, ko so se Pravila začela uporabljati. Razprava v zvezi s pregledom se je odvijala ne samo med državami članicami, marveč tudi v okviru sestankov z zainteresiranimi tretjimi strankami, v prvi vrsti z mednarodnimi NVO. Pod irskim in nizozemskim predsedstvom je bilo več konstruktivnih sestankov o pregledu, na katerih so sodelovale tako države članice kot NVO. Pričakovati je, da bodo te razprave o pregledu imele za rezultat občutno posodobljena in nadgrajena Pravila. V Pravila bo verjetno vključenih več novih elementov, s čimer se bo področje njihove uporabe razširilo in poglobilo.

3. Priročnik

Priročnik, katerega prva različica je bila sprejeta leta 2003 in ki je na voljo v okviru poglavja o Pravilih Evropske unije o ravnanju pri izvozu orožja na spletni strani „Z varnostnimi vprašanji povezan nadzor izvoza“ („Security Related Exports Controls“) v razdelku skupne zunanje in varnostne politike na spletišču Sveta (http://ue.eu.int), se v celoti uporablja od 1. januarja 2004. V njem so zajeti postopki za izboljšanje sistema obveščanja o zavrnitvah in posvetovanja ter za razjasnitev pristojnosti držav članic v tej zvezi. Revidirana različica, ki bo objavljena kmalu, bo obsegala tudi poglavja o ravnanjih pri izdajanju dovoljenj, najboljših praksah pri razlagi določenih meril ter o zahtevah v zvezi z oddajanjem informacij za letno poročilo EU.

4. Najboljše prakse pri razlagi meril

Najboljše prakse pri razlagi merila 8 Pravil o ravnanju, ki naj bi jih vključili v Priročnik, so trenutno predmet razprave med državami članicami.

5. Začasni ukrepi po ukinitvi embarga na orožje

Države članice razpravljajo o nizu začasnih postopkov, ki bi jih bilo mogoče uporabiti v razmerju do držav, za katere je EU sklenila prekiniti obstoječi embargo na orožje. S to tako imenovano „zbirko orodij“ bi dopolnili Pravila o ravnanju.

6. Ozaveščanje onkraj EU

Države članice so dosegle dogovor o mehanizmu za izboljšanje usklajevanja dejavnosti, ki se jih lotevajo za spodbujanje uporabe načel in meril iz Pravil v tretjih državah. Predsedstvo in vrsta držav članic so organizirali skupne seminarje za ozaveščanje s sosednjimi državami in državami kandidatkami.

Trojka se je v okviru političnega dialoga skupne zunanje in varnostne politike Evropske unije sestala z Združenimi državami Amerike, Kanado, Rusko federacijo in Ukrajino. S temi državami so potekale tvorne razprave tako o nadzoru izvoza orožja nasploh kot tudi posebej o Pravilih o ravnanju.

7. Dialog z Evropskim parlamentom

Na povabilo Pododbora za varnost in obrambo Evropskega parlamenta je nizozemsko predsedstvo 1. septembra 2004 s člani tega pododbora imelo izmenjavo mnenj o Petem letnem poročilu o Evropskih pravilih ravnanja pri izvozu orožja ter s tem povezanimi vprašanji glede izvoza orožja. Delovna skupina COARM je pristala na to, da se na neformalni pogovor povabi poročevalca za zgoraj omenjeno poročilo, ki ga je pripravil Odbor za zunanje zadeve Evropskega parlamenta.

II. TRENUTNO STANJE PRI IZVAJANJU PREDNOSTNIH UKREPOV IZ PETEGA LETNEGA POROČILA

1. Usklajevanje nacionalnih poročil

Čeprav v poročanju držav še naprej ostajajo razlike, je bilo storjenih več korakov za boljšo usklajenost postopkov poročanja ter za doseganje v celoti primerljivih statistik. Države članice so pristale na to, da bodo v svojih prispevkih za letno poročilo navajale številke s seznama vojaškega blaga (če so na voljo). Nadalje je bilo doseženo soglasje o zagotavljanju nacionalnih podatkov o vrednosti izdanih dovoljenj. Ob dejstvu, da nekatere države za zdaj ne morejo zagotoviti dodatnih podatkov o dejanskem izvozu, je bilo dogovorjeno, da bodo zadevne številke pripravile tiste države, ki to lahko storijo.

2. Posredovanje orožja

Junija 2003 je po končni odobritvi Delovne skupine COARM Svet sprejel Skupno stališče o nadzoru posredovanja orožja. Skupna zaveza pomeni formalno potrditev nekaterih dogovorjenih ravnanj, naštetih v dodatku Četrtega letnega poročila. Prav tako vsebuje nekatera merila in opredelitve, ki naj bi jih države članice vnesle v svojo nacionalno zakonodajo o posredovanju.

Delovna skupina se je dogovorila, da je to skupno stališče treba uveljaviti prek mehanizma, določenega v Pravilih o ravnanju. Ta naj bi bil izrecno naveden v ustreznem operativnem odstavku revidiranih Pravil o ravnanju. Vendar pa bo zato, ker vse države članice še nimajo veljavne zakonodaje o posredovanju, sistem obveščanja in posvetovanja deloval kot obvezen le za tiste države članice, ki že imajo zahtevane predpise.

3. Elektronski prenos programske opreme in tehnologije

V okviru pregleda Pravil o ravnanju naj bi dosegli dogovor o vnosu nove določbe v ustrezni operativni odstavek Pravil, in sicer določbe o tem, da med vloge za izvozno dovoljenje spadajo tudi vloge v zvezi s kakršnim koli neopredmetenim prenosom programske opreme in tehnologije prek sredstev, kakršna so elektronski mediji, faks ali telefon.

4. Spodbujanje uporabe načel in meril iz Pravil v državah nečlanicah in mednarodnih organizacijah

Pravila o ravnanju, njihovi cilji in postopki, se stalno predstavljajo in spodbujajo v okviru političnega dialoga z državami nečlanicami in mednarodnimi organizacijami.

V tej zvezi je leta 2003 Delovna skupina COARM načelno pristala na izmenjavo informacij o zavrnitvah na podlagi skupnih vrednosti, brez navajanja, katera država članica je izdala zavrnitev, z izbranimi državami nečlanicami, katerih zakonodaja o nadzoru izvoza ter ustrezna politika izpolnjujeta visoke standarde, ki so jih same sebi zastavile države članice. Vse odločitve v tej zvezi se bodo sprejemale od primera do primera, potem ko se predsedstvo ali Sekretariat Sveta posvetuje z zadevno državo članico o tem, katere podrobnosti je v skladu z nacionalnim pravom mogoče posredovati. Prva država, s katero je bil dosežen tovrsten sporazum, je Norveška. Prej omenjena izmenjava podatkov o zavrnitvah med EU in Norveško bo stekla 18. novembra 2004.

5. Praktična in tehnična pomoč državam kandidatkam

Kakor je navedeno v poglavju I tega poročila, so države članice dosegle dogovor o mehanizmu za izboljšanje usklajevanja dejavnosti, ki se jih lotevajo z namenom, da bi uporabo načel in meril iz Pravil spodbujale v državah kandidatkah in drugih tretjih državah. Ta mehanizem bo med drugim vključeval zbirko podatkov z informacijami o nacionalnih dejavnostih v zvezi s temi državami. To bo državam članicam v pomoč, da bodo lahko bolje določale prednostne naloge in razporejale moči na tem področju ter spodbujale skupne dejavnosti.

6. Polna uveljavitev Priročnika

Kakor je navedeno v poglavju I tega poročila, se Priročnik, katerega prva različica je bila sprejeta leta 2003, v celoti uporablja od 1. januarja 2004. V njem so zajeti postopki za izboljšanje sistema obveščanja o zavrnitvah in posvetovanja ter za razjasnitev pristojnosti držav članic v tej zvezi. Vse od omenjenega datuma so nacionalna obveščanja in dvostranska posvetovanja tekla skoraj vsakodnevno po elektronskem sistemu EU COREU, s tem pa se je občutno povečala preglednost politik izvoza orožja držav članic v razmerju do določenih končnih namembnih držav in določenih končnih uporabnikov.

Države članice so posodobile svoje nacionalne sezname obveščanja o zavrnitvi in se zavezale, da bodo to redno počele še naprej. Ti seznami, pa tudi rezultati dvostranskih posvetovanj, so zajeti v osrednji zbirki podatkov o zavrnitvah, ki jo vzdržuje EU. Zbirka podatkov, ki jo upravlja Sekretariat Sveta EU, se tako utegne razviti v dinamični sistem, ki bo odražal politike držav članic glede nadzora izvoza orožja.

Poglavja, ki opisujejo dogovorjena ravnanja pri izdajanju dovoljenj, usmeritve glede meril (tj. merila 8) in zahteve v zvezi z oddajanjem informacij za letno poročilo EU, bodo vključena v revidirano različico Priročnika, ki naj bi izšel v kratkem.

7. Razvijanje dialoga z Evropskim parlamentom

Kakor je navedeno v poglavju I tega poročila, je 1. septembra 2004 nizozemsko predsedstvo na povabilo Pododbora za varnost in obrambo Evropskega parlamenta s člani tega pododbora imelo izmenjavo mnenj o Petem letnem poročilu o Evropskih pravilih ravnanja pri izvozu orožja ter s tem povezanimi vprašanji glede izvoza orožja. Člane Parlamenta so zanimala zlasti naslednja vprašanja: preoblikovanje Pravil o ravnanju v skupno stališče, nezakonito prenašanje osebnega in lahkega orožja, preglednost, posredovanje, ozaveščanje ter pojasnjevanje in usklajena razlaga meril iz Pravil.

8. Razvijanje odnosov s tretjimi državami

Irsko oziroma nizozemsko predsedstvo je v okviru političnega dialoga skupne zunanje in varnostne politike Evropske unije organiziralo tvorne sestanke trojke COARM z Združenimi državami Amerike, Kanado, Rusko federacijo in Ukrajino. Na teh sestankih je predsedstvo svoje sogovornike seznanilo z novimi premiki v zvezi s Pravili EU o ravnanju, zlasti o postopku pregleda. Poleg tega je razprava tekla tudi o zadevah skupnega interesa, denimo o vprašanju ustreznega ravnanja in nadzora pri izvozu orožja ter o prošnjah za članstvo šestih novih držav članic v okviru Wassenaarskega sporazuma.

9. Pregled Pravil o ravnanju

COARM je opravil več poglobljenih razprav z namenom, da bi pripravil pregled Pravil, ki se ga je sklenil lotiti decembra 2003. Pričakovati je, da bodo iz pregleda, prvega po sprejetju Pravil leta 1998, izšla Pravila, ki bodo znatno okrepljena z novimi elementi v besedilu, zlasti in predvsem v zvezi s: posredovanjem, tranzitom/pretovarjanjem, licenčno proizvodnjo v tujini, neopredmetenim prenosom programske opreme in tehnologije, certificiranjem končnih uporabnikov in poročanjem držav. Razprave o morebitni vključitvi drugih elementov še tečejo. O tem, da bi Pravila preoblikovali v pravno zavezujoč instrument, še ni nikakršnega dogovora.

III. DRUGA VPRAŠANJA, KI JIH JE OBRAVNAVALA DELOVNA SKUPINA COARM V ZVEZI Z IZVAJANJEM PRAVIL O RAVNANJU

1. Vgrajevanje blaga za ponovni izvoz

Države članice so se dogovorile, da bodo Pravila o ravnanju tako kot pri vseh vlogah za dovoljenje v celoti uporabljale tudi pri vlogah za dovoljenje za blago, ko se razume, da bo to vgrajeno v proizvode in ponovno izvoženo. Vendar pa bodo pri obravnavanju teh vlog države članice med drugim upoštevale tudi:

(i) politiko nadzora izvoza in učinkovitost sistema nadzora izvoza države vgradnje;

(ii) pomen odnosov s to državo na obrambno-varnostnem področju;

(iii) pomembnost in delež blaga v razmerju do blaga, v katerega naj bi bilo vgrajeno, in v razmerju do končne uporabe končnih proizvodov, ki bi lahko bila vzrok za zaskrbljenost;

(iv) s kolikšno lahkoto bi blago ali pomemben del tega blaga bilo mogoče ločiti od blaga, v katerega naj bi bilo vgrajeno;

(v) dobro ime subjekta, ki naj bi mu bilo blago izvoženo.

2. Prednostne smernice za bližnjo prihodnost

Po šestih letih uporabe Pravil o ravnanju kaže, da je za ključne elemente skupnega pristopa k nadzoru izvoza konvencionalnega orožja iz držav članic mogoče šteti, da so vzpostavljeni. Vseeno pa bo treba opraviti še veliko dela na določenih področjih, ki v preteklosti niso bila deležna ustrezne pozornosti, oziroma tam, kjer je z nadaljnjim delom potrebno utrditi in nadgraditi doseženo.

Države članice so izpostavile naslednje prednostne smernice za bližnjo prihodnost:

1. Nadaljevanje procesa usklajevanja nacionalnih poročil zaradi priprave jasnejših, bolj preglednih zbirnih preglednic.

2. Nadaljnje izvajanje Skupnega stališča o nadzoru posredovanja orožja, in sicer ob upoštevanju različnosti nacionalnih zakonodaj.

3. Polna uveljavitev poenostavljenih pravil iz „Priročnika“, vključno z osrednjo zbirko podatkov o zavrnitvah.

4. Preučitev izvedljivosti oblikovanja skupnih smernic za nadzorovanje končne uporabe in preverjanje izvoženega orožja s poreklom iz držav članic EU po opravljeni dostavi v končno državo namembnosti.

5. Razvoj najboljših praks za razlago meril, kakor se razvijajo za merilo 8.

6. Nadaljevanje politike spodbujanja uporabe načel in meril iz Pravil o ravnanju pri tretjih državah, zlasti tistih, ki so se pridružile Pravilom o ravnanju.

7. Zagotavljanje praktične in tehnične pomoči državam pristopnicam, če te zanjo zaprosijo, da bi tako zagotovili uskladitev politik nadzora izvoza orožja in polno izvajanje načel in meril Pravil o ravnanju.

8. Nadaljnji razvoj dialoga z Evropskim parlamentom.